CELEX: 32019D1861
Language: et
Date: 2019-10-31 00:00:00
Title: Komisjoni rakendusotsus (EL) 2019/1861, 31. oktoober 2019, millega muudetakse rakendusotsust (EL) 2016/587, et täpsustada, kas kõnealuse rakendusotsuse kohaldamisala hõlmab teatavatesse sõidukivälise laadimiseta M1-kategooria hübriidelektrisõidukitele paigaldatud valgusdiood-välisvalgusteid (EMPs kohaldatav tekst)

7.11.2019   
               
               
                  ET
               
               
                  Euroopa Liidu Teataja
               
               
                  L 286/15
               
            
         KOMISJONI RAKENDUSOTSUS (EL) 2019/1861,
         31. oktoober 2019,
         millega muudetakse rakendusotsust (EL) 2016/587, et täpsustada, kas kõnealuse rakendusotsuse kohaldamisala hõlmab teatavatesse sõidukivälise laadimiseta M1-kategooria hübriidelektrisõidukitele paigaldatud valgusdiood-välisvalgusteid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
         ning arvestades järgmist:
         
                     (1)
                  
                  
                     14. aprillil 2016 kiitis komisjon oma rakendusotsusega (EL) 2016/587 (2) heaks katsemetoodika, et määrata kindlaks M1-kategooria sõidukitele paigaldatud valgusdiood-välisvalgustitest tulenev CO2-heite vähenemine.
                  
               
                     (2)
                  
                  
                     Tootjad Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA ja Renault SA (edaspidi „taotlejad“) esitasid 17. detsembril 2018 taotluse, et täpsustada, kas kõnealuse rakendusotsuse kohaldamisalasse kuuluvad ka valgusdiood-välisvalgustid, mis on paigaldatud sõidukivälise laadimiseta M1-kategooria hübriidelektrisõidukitele (edaspidi „NOVC-HEV-sõidukid“), mis vastavad Ühinenud Rahvaste Organisatsiooni Euroopa Majanduskomisjoni eeskirja nr 101 (3) (edaspidi „UNECE eeskiri nr 101“) 8. lisa punkti 5.3.2 alapunktile 3.
                  
               
                     (3)
                  
                  
                     Komisjon hindas taotlust kooskõlas määruse (EÜ) nr 443/2009 artikliga 12, komisjoni rakendusmäärusega (EL) nr 725/2011 (4) ja tehniliste suunistega, mille järgi koostatakse uuendusliku tehnilise lahenduse heakskiitmise taotlus vastavalt määrusele (EÜ) nr 443/2009. Ta jõudis taotlejate esitatud mõõteandmete põhjal järeldusele, et rakendusotsuses (EL) 2016/587 esitatud katsemetoodikat tuleks pidada sobivaks sellesse konkreetsesse NOVC-HEV-sõidukite rühma kuuluvatele sõidukitele paigaldatud valgusdioodvalgustitest tuleneva CO2-heite vähenemise kindlaksmääramisel.
                  
               
                     (4)
                  
                  
                     Seepärast on asjakohane selgitada, et kõikide uute CO2-heite vähenemise sertimise taotluste puhul, mis esitatakse pärast käesoleva otsuse jõustumist, hõlmab rakendusotsuse (EL) 2016/587 kohaldamisala sisepõlemismootoriga M1-kategooria sõidukeid ja NOVC-HEV-sõidukeid, mis vastavad UNECE eeskirja nr 101 8. lisa punkti 5.3.2 alapunktile 3.
                  
               
                     (5)
                  
                  
                     Seepärast tuleks rakendusotsust (EL) 2016/587 vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatus
            Rakendusotsuse (EL) 2016/587 artikli 2 lõike 1 sissejuhatav lõik asendatakse järgmisega:
            
               
                  „1.   Tootja võib taotleda CO2-heite vähenemise sertimist ühe või mitme valgusdiood-välisvalgustussüsteemi puhul, mis on ette nähtud kasutamiseks sisepõlemismootoriga M1-kategooria sõidukites või sõidukivälise laadimiseta M1-kategooria hübriidelektrisõidukites (NOVC-HEV-sõidukid), mis vastavad Ühinenud Rahvaste Organisatsiooni Euroopa Majanduskomisjoni eeskirja nr 101 8. lisa punkti 5.3.2 alapunktile 3, tingimusel et sõidukile on paigaldatud üks järgmistest valgusdioodvalgustitest või nende kombinatsioon:“.
               
            
         
         
            Artikkel 2
            Jõustumine
            Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
            Artiklit 1 kohaldatakse rakendusmääruse (EL) nr 725/2011 artikli 11 kohaselt esitatud sertimistaotluste suhtes pärast käesoleva otsuse jõustumist.
         
         
            Brüssel, 31. oktoober 2019
            
               
                  Komisjoni nimel
               
               
                  komisjoni liige
               
               Miguel ARIAS CAÑETE
            
         
         
            (1)  ELT L 140, 5.6.2009, lk 1.
         
            (2)  Komisjoni 14. aprilli 2016. aasta rakendusotsus (EL) 2016/587, millega kiidetakse heaks sõidukite tõhusate valgusdiood-välisvalgustite kasutamine uuendusliku tehnoloogiana sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 101, 16.4.2016, lk 17).
         
            (3)  ÜRO Euroopa Majanduskomisjoni (UN/ECE) eeskiri nr 101 – Ühtsed sätted ainult sisepõlemismootoriga või hübriidelektrijõuallikaga käitatavate sõiduautode tüübikinnituse kohta seoses süsinikdioksiidi heitkoguste ning kütusekulu ja/või elektrienergia kulu ning ühe laadimisega läbitava vahemaa mõõtmisega, ja ainult elektrijõuallikaga käitatavate M1- ja N1-kategooria sõidukite tüübikinnituse kohta seoses elektrienergia kulu ning ühe laadimisega läbitava vahemaa mõõtmisega (ELT L 138, 26.5.2012, lk 1).
         
            (4)  Komisjoni 25. juuli 2011. aasta rakendusmäärus (EL) nr 725/2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).